Poslovna komunikacija na globalnoj sceni - izazov 21. stoljeća
Istraživanje koje su sponzorirali Verizon i Microsoft pokazalo je da su sastanci uz pomoć novih tehnologija – audio ili video linka – m
Napredak u informacijskoj i komunikacijskoj tehnologiji iz temelja je izmijenio sliku poslovnog svijeta 21. stoljeća – omogućivši ljudima u različitim gradovima i državama da rade poput tima. Ako kompanije žele uspjeti u ovakvoj globalnoj poslovnoj suradnji, tada moraju – kako tvrde stručnjaci – razumjeti način na koji ljudi u različitim dijelovima svijeta međusobno komuniciraju. Tom Peters, profesionalni savjetnik za upravljanje kompanijama, kaže kako je današnja slika poslovnog svijeta potpuno drugačija od one koja je postojala prije samo desetak godina: "Danas zaista govorimo o globalnoj ekonomiji – ekonomiji koja više ne obuhvaća samo Japan, Sjedinjene Države i Njemačku. Najradikalniji primjer revolucije informacijskih sustava je dakako Internet. Međutim, trenutni napretci u prirodnim znanostima će napretke u informacijskoj tehnologiji učiniti da izgledaju gotovo neznatnima." Tom Peters, koji pomaže kompanijama da odgovore na poslovni svijet koji se neprestano mijenja, kaže kako danas uspjeh zahtijeva novi način poslovanja: "Tvrke se danas kao lude međusobno natječu. A u isto vrijeme s istim tvrtkama sklapaju i zajedničke poslove. Primjerice, danas je normalno da 7 tvrtki iz 6 različitih zemalja zajedno rade na iznalaženju određenog softverskog rješenja." Upravo to je ono što Jaclyn Kostner, stručnjakinja za timski rad u virtualnom svijetu, naziva suradnjom. Ona dodaje: "Danas - u omjeru 4 prema 1 – poslovni svijet zahtijeva da surađujemo s nekim tko se nalazi u potpuno drugom dijelu svijeta. Zbog toga se moramo povezivati putem tehnologije poput e-maila ili razgovora putem interneta." Međutim, Jaclyn Kostner dodaje, kako je nerazumijevanje neizbježno – budući da iste komunikacijske tehnologije međusobno koriste poslovni ljudi s različitim kulturalnim naslijeđem: "Primjerice, Amerikanci su snažni individualci – vole timski rad, ali vole raditi i samostalno. Zbog toga je Amerikancima potpuno normalno ostavljati duge telefonske poruke i slati e-mailove, čak i kada su u istom trenutku na nekom sastanku. Međutim, Europljani su primjerice drugačiji. Oni vole stvarnu komunikaciju. Zbog toga će uvijek odgovoriti na telefon ako su u uredu. Za razliku od toga, Amerikanci će pustiti da telefon odzvoni kako ih se ne bi prekidalo, i kasnije će poslušati poruku." Ovo su zaključci jednog međunarodnog istraživanja provedenog među tisuću poslovnih ljudi u Sjedinjenim Državama, Europi i Aziji. Jaclyn Kostner naglašava kako se pokazalo da su poslovni ljudi u azijsko-pacifičkoj regiji najviše skloni da budu dostupni tijekom cijelog radnog dana i zbog toga je za njih telefon nezamjenjiv. Ovo istraživanje – koje su sponzorirali Verizon i Microsoft – također je pokazalo kako poslovni ljudi u ovoj regiji vjeruju kako su sastanci putem novih tehnologija – audio ili video konferencija – mnogo produktivniji i jeftiniji nego sastanci uživo. Jaclyn Kostner na kraju dodaje kako ovaj novi - virtualni način poslovne komunikacije - ipak ljude zbližava – unatoč zemljopisnim i kulturalnim udaljenostima.